DUBNICA NAD VÁHOM. Rozprávkové postavičky, zástupcovia zvieracej ríše, komixoví hrdinovia, ale aj také originálne kostýmy ako dojčenská fľaška, dopravná značka či mobilný telefón. To všetko sme mohli vidieť medzi 116 súťažnými maskami. Súťažnými preto, lebo aj v tomto roku sa súťažilo o najoriginálnejšiu masku.
Štvorčlenná porota, ktorej predsedala Eva Bočinová, riaditeľka Centra voľného času v Dubnici nad Váhom, to veru nemala ľahké. Rozhodovanie o tom, ktoré masky si odnesú jednu z desiatich vecných cien, bolo náročné. Samozrejme, že pri rozhodovaní sa prihliadalo aj na to, či si kostým dieťa vyrobilo vlastnoručne, prípadne s malou pomocou rodičov, alebo či bol kostým kupovaný.
V silnej konkurencii zvíťazili dojčenská fľaša, labuť, robot, jahôdka, Kleopatra, korytnačka, slimáčik, motýlikovia a Pat zo známej večerníkovej série rozprávok A je to! Nezabudlo sa ani na odmenu pre najmladšieho účastníka karnevalu.
Po skončení odmeňovania súťažiacich nasledovalo losovanie tomboly. O zábavu sa postarali aj členky tanečných skupín Centra voľného času a Základnej umeleckej školy, ktoré detičkám predviedli niekoľko svojich vystúpení. Obrovský záujem vyvolal kúzelník Melies. Deti sledovali jeho triky so zatajeným dychom a na konci vystúpenia ho ocenili dlhým potleskom. Ku každému karnevalu patrí aj tanec. O to, aby si masky mali na čo "zakrepčiť", sa staral DJ Robo Bobík.
Neprehliadnuteľnou postavičkou tohtoročného celomestského karnevalu bola vodníčka so zelenými vlasmi. Pod touto maskou sa skrývala bezprostredná a vtipná moderátorka Miriam Martináková.
⋌STANKA ČECHOVÁ